Den naturbrand, der brød ud i Råbjerg Plantage søndag eftermiddag er nu ved at være under kontrol. Fra at have hevet personel ind fra de fleste brandstationer i Nordjylland, er Nordjyllands Beredskab nu så langt med slukningen, at de igen sender folk hjem. - Vi er tilfreds med, hvordan det er gået heroppe, så nu sender vi så småt folk hjem igen, fortæller chefvagt ved Nordjyllands Beredskab, Diana Sørensen. Mandag morgen blev der ellers sendt friske kræfter til området for at holde slukningsarbejdet i gang. - Her til morgen har vi skiftet mandskabet ud, så vi har nye friske kræfter klar. De er i gang med efterslukningen. Det går fornuftigt for vinden er ikke lige så kraftig som i går, fortalte Diana Sørensen mandag morgen. Selvom efterslukningen så småt er ved at være overstået, så forlader alle beredskabets folk endnu ikke området. - Vi kommer til at have brandvagter heroppe hele natten, og så ser vi, om vi kan begynde at rydde op i morgen, fortæller Diana Sørensen.

Referat:
Nordjyllands Beredskab er efterhånden nået så langt med slukningen af en stor naturbrand ved Råbjerg Plantage, at de nu sender personale hjem.